钦定古今图书集成/明伦汇编/官常典/第343卷 > 赵涓
## 钦定古今图书集成/明伦汇编/官常典/第343卷 > 赵涓

按《唐书》本传：“涓，冀州人。幼有文。天宝时，第进士，补郾
城尉，稍历台省。河南王缙引署副元帅府判官。德宗
初，为衢州刺史。始，永泰时，禁中火，近东宫，代宗疑之。
涓以监察御史为巡使，验治明谛，迹火所来，乃宦人
直舍。帝在东宫，颇德之。及治衢，不为观察使韩滉所
容，奏免官。帝见其名，问宰相曰：‘是岂永泰时御史乎’？”
对曰：“然。”诏拜尚书左丞。既至，劳之曰：“卿正直，朕所自
知，乃以罪闻，不信也。”命典吏部选，从狩梁，兴元元年
卒，赠户部尚书。子博宣，亦擢进士第。藻翰豪迈，沈于
酒，傲忽少检。陈许曲环辟署于府，久不能堪，乃诬受
吴少诚金为反间，数言休咎惑众。有诏杖四十，流康
州，时人冤之。